એની આંખોમાં આછો ગભરાટ હતો. પણ એના કરતાં વધારે કોઈ વિચિત્ર સ્વસ્થતા હતી. એ સામે કાચના ટેબલ પર પડેલ ગોળાકાર પ્લાસ્ટિકના પારદર્શક પેપરવેઈટમાં દેખાતી ઝીણી દરિયાઈ વનસ્પતિની સામે એકીટશે જોઈ રહ્યો હતો. ‘મમ્મી જતી રહેવાની છે-’ એણે ગંભીરતાથી કહ્યું. ‘તને કોણે કહ્યું ?’ મેં પૂછયું. ‘કાલે મમ્મી એવું કહેતી હતી એ બેબીને લઈને જતી રહેશે. ‘એ પેપરવેઈટ સામે જોવાનું ચાલુ રાખતાં બોલ્યો એ સાથે જ મારા મનમાં ગઈ કાલે મીનાક્ષી સાથે થયેલી વાત તાદશ્ય થઈ. ‘દસ વાગી ગયા છે ચલો આપણે ઘરે જતાં થઈએ-’ મોહિત અને બીજા પાર્ટીમાં આવનાર બેચાર મિત્રો અમારી સાથે હતા. મેં મોહિત સામે નાજુક ક્ષણે અમને બચાવી લેવા બદલ આભારવશ નજરે જોયું.